Skupno stališče Sveta

z dne 21. oktobra 2002

o Ruandi in o razveljavitvi Skupnega stališča 2001/799/SZVP

(2002/830/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) S Skupnimi stališči 2000/558/SZVP [1] in 2001/799/SZVP [2] je Svet določil cilje in prednostne naloge Evropske unije glede Ruande.

(2) S Skupnim ukrepom 96/250/SZVP [3] je Svet imenoval posebnega odposlanca za področje afriških Velikih jezer.

(3) Člen 8 partnerskega sporazuma med članicami afriške, karibske in pacifiške skupine držav na eni strani, in Evropske unije in njenih držav članic na drugi strani, podpisanega 23. junija 2000 [4] v Cotonouju, predvideva določbo o vzpostavitvi političnega dialoga med Evropsko unijo in vsemi državami podpisnicami tega sporazuma, z namenom izpolnitve ciljev sporazuma, še zlasti glede miru, varnosti in pospeševanja stabilnega in demokratičnega političnega okolja.

(4) Glede na razvoj dogodkov v Ruandi po novembru 2001 je treba sprejeti novo skupno stališče o Ruandi in razveljaviti Skupno stališče 2001/799/SZVP –

SPREJEL NASLEDNJE SKUPNO STALIŠČE:

Člen 1

Cilji in prednostne naloge Evropske unije v njenih odnosih z Ruando morajo spodbujati, pospeševati in podpirati proces:

(a) okrevanja po genocidu in pospeševanje nacionalne sprave,

(b) ponovne obnove, zmanjševanja revščine in razvoja,

(c) varstva in zavzemanja za človekove pravice in temeljne svoboščine,

(d) prehoda v demokracijo.

Ob ugotovitvi, da nestabilnost na omenjenem področju lahko pomeni nevarnost za doseganje omenjenih ciljev, Evropska unija spodbuja vlado Ruande, da naj svojo dejavnost usmeri, zlasti preko vzvodov zunanje politike, k doseganju regionalne stabilnosti, kakor to počne z vsemi ostalimi stranmi, udeleženimi v spopadih na tem področju.

Člen 2

Evropska unija izjavlja, da je za napredek na področjih, navedenih v členu 1, prvenstveno odgovorna vlada Ruande.

Da bi jo podpirala in spodbujala v njenih prizadevanjih, Evropska unija vodi konstruktiven in kritičen politični dialog z vlado Ruande, vključno s pomočjo uradov svojega posebnega odposlanca za področje afriških Velikih jezer, na podlagi določb tega skupnega stališča.

Člen 3

Glede regionalne zunanje in varnostne politike vlade Ruande Evropska unija:

(a) pozdravlja sklenitev sporazuma med Ruando in Demokratično republiko Kongo (DRK), ki je bil podpisan 30. julija 2002 v Pretoriji, ter poziva vlado Ruande k dokončanju umika ruandskih čet iz DRK in k nadaljnjemu spoštovanju Sporazuma iz Pretorije;

(b) poziva vlado Ruande k spoštovanju zavez, danih med drugim v Lusaki (julij 1999), Kampali (april 2000) in Harareju (december 2000) v prid na pogajanjih temelječe, mirne in hitre rešitve krize v DRK in k spoštovanju zadevnih resolucij Varnostnega sveta ZN, zlasti Resolucij 1304 (2000), 1341 (2001), 1355 (2001), 1376 (2001), 1399 (2002) in 1417 (2002);

(c) spodbuja vlado Ruande, da uporabi svoj vpliv pri zagotavljanju spoštovanja človekovih pravic in varnosti civilnega prebivalstva v vzhodnem delu DRK;

(d) vabi vlado Ruande, da pospeši dialog in sistematično iskanje vsakršne miroljubne rešitve s pristojnimi organi oblasti v sosednjih državah, ki so vpletene v krize v DRK in Burundiju;

(e) naproša organe oblasti v Ruandi in vse udeležene strani v konfliktu, da naj ustrezno upoštevajo priporočila in ukrepe, ki bi jih Združeni narodi lahko sprejeli v zvezi z nezakonitim izkoriščanjem naravnih virov v DRK.

Člen 4

Prizadevanja Evropske unije v zvezi s položajem v Ruandi temeljijo na naslednjih načelih:

(a) v zvezi s spravo in delitvijo oblasti Evropska unija spodbuja in podpira spravo med vsemi prebivalci Ruande, znotraj in zunaj države, z dialogom med vsemi skupinami, ki zavračajo nasilje in genocid. Takšen dialog ne sme biti izključevalnega značaja in mora stremeti k boljši razdelitvi oblasti, demokratizaciji države, nacionalni obnovi in varstvu manjšin. Ob upoštevanju odgovornosti vlade v zvezi z omenjeno zadevo, Evropska unija poudarja pomembnost, ki jo pripisuje neodvisnosti in reprezentativnosti Komisije za nacionalno enotnost in spravo, katere dejavnosti podpira;

(b) Evropska unija v zvezi z demokratizacijo:

(i) poudarja pomembnost spoštovanja političnega ravnotežja, ki je določeno z ruandskim osnovnim zakonom. EU močno spodbuja vlado Ruande ter Pravno in ustavno komisijo, da v tesnem posvetovanju s prebivalstvom dokončata oblikovanje nove ustave, katere namen je ustvaritev novega institucionalnega okvira države, ki zagotavlja učinkovito varstvo državljanskih in političnih pravic prebivalcev Ruande, vključno s svobodnim ustanavljanjem političnih strank, ohranjanjem družbene kohezije in varovanjem temeljnih pravic in svoboščin;

(ii) poudarja potrebo po splošni udeležbi na volitvah, brez izključevanja in poziva vlado Ruande, da vzpostavi glasovalni mehanizem, ki bo zagotavljal svobodne in poštene volitve in jamčil prebivalcem Ruande na vseh področjih družbe (vključno s političnimi strankami) izražanje njihovih stališč, svobodo izražanja, vključno z varovanjem neodvisnih medijev in sodelovanje civilne družbe v javnih razpravah ter preglednost glede celotnega volilnega procesa in volilne zakonodaje;

(iii) pozdravlja najavo Nacionalne volilne komisije, da bodo parlamentarne in predsedniške volitve v drugi polovici leta 2003 in vabilo, poslano mednarodni skupnosti, za spremljanje in nadzor nad volitvami;

(iv) poudarja privrženost neodvisnosti, ki jo mora imeti Komisija zaradi verodostojnosti volilnega procesa in naproša organe oblasti, da zagotovijo dejansko neodvisnost volilne komisije;

(v) spodbuja vlado Ruande, da nadaljuje s širitvijo odgovornosti, pooblastil in sredstev izvoljenih lokalnih organov, da bi tako zagotovila sodelovanje lokalnega prebivalstva v političnem in razvojnem procesu ter še naprej ostaja pripravljena podpirati ta proces s primernimi sredstvi, kakor tudi usmeritev v decentralizacijo, ki jo je vlada pričela v mesecu maju 2000;

(c) glede pravosodnega sistema in načina izvajanja sodstva "Gacaca" (participativno sodstvo na temeljih tradicionalnih sodišč) Evropska unija izraža naslednje:

(i) pozdravlja uradni začetek delovanja sodišč Gacaca in poziva vlado Ruande, da spremlja prihodnje postopke v tesnem sodelovanju z nacionalnimi in mednarodnimi nevladnimi organizacijami;

(ii) priznava konstruktivno vlogo, ki jo Gacaca lahko ima pri reševanju posledic genocida iz 1994, zlasti s pospešitvijo sojenja še vedno priprtim osebam, osumljenim sodelovanja v omenjenem genocidu;

(iii) poudarja potrebo po nadaljevanju izvajanja sistema Gacaca in po uvedbi dejavnosti v skupno korist ob upoštevanju temeljnih pravic vseh zadevnih strani;

(iv) v tem pogledu spodbuja vlado Ruande in Vrhovno sodišče, da zagotovita, da izvajanje sodstva Gacaca poteka v skladu z mednarodnimi standardi o človekovih pravicah;

(v) poziva sodišča Gacaca, da se pri svojem delu ravnajo po načelu milejšega ukrepa in varovanja pravic, ki jih zakon zagotavlja tako obtoženim, zlasti v zvezi z obrambo in pritožbami, kakor tudi tožbenim strankam;

(vi) nadalje poziva vlado Ruande, da zagotovi izvajanje vseh ukrepov, ki se nanašajo na dejavnosti sodišč v sistemu sodstva Gacaca, zlasti v zvezi s sodnimi postopki pred temi sodišči;

(vii) skupaj z drugimi partnerji vlade Ruande bo nadaljevala z nudenjem usklajene pomoči sistemu sodstva Gacaca, ki se izvaja v skladu s predhodno omenjenimi načeli;

(viii) poziva ruandske organe oblasti, da nadaljujejo s splošnim osveščanjem vsega prebivalstva in preživelih v genocidu o potrebi sprejetja teh načel, da bi obenem rešili problem nekaznovanosti storilcev in dosegli pragmatično rešitev vznemirljivega problema velikega števila priprtega prebivalstva, ki čaka na sojenje v negotovih in zaskrbljujočih pogojih;

(ix) poziva vlado Ruande, da nadaljuje svoja prizadevanja za zmanjšanje števila priprtih prebivalcev (zlasti skupin oseb, ki so potrebne pomoči, kakor so starejši, bolni in nemočni, mladoletne osebe ali osebe, ki so bile mladoletne v času njihovega priprtja);

(x) v tej zvezi EU izraža zadovoljstvo ob dejstvu, da so sodišča Gacaca izvedla predhodne preiskovalne postopke ter omogočile izpustitev na prostost določenega števila jetnikov, proti katerim ni bilo mogoče uvesti sodnih postopkov.

Evropska unija:

(i) podpira delo Mednarodnega kazenskega sodišča za Ruando (ICTR) s sedežem v Aruši in zlasti obnavlja svoja prizadevanja v zvezi z zagotavljanjem, da bi vse države ICTR predale vse tiste, ki jih je sodišče obtožilo genocida in drugih hudih kršitev mednarodnega humanitarnega prava. Prizadeva si za neprekinjeno izboljšanje upravne učinkovitosti omenjenega sodišča;

(ii) poziva vlado Ruande, da v celoti izpolni svojo obveznost glede sodelovanja z ICTR in da sporoča vse podatke, ki jih zahteva ICTR, ne glede na osebe ali institucije, ki so prizadete. Evropska unija poziva vlado Ruande, da izpolni svoje obveznosti iz Mednarodnega pakta o državljanskih in političnih pravicah in da upošteva druga mednarodna jamstva v zvezi s smrtno kaznijo in jo dejavno spodbuja, da preuči in predvidi odpravo smrtne kazni.

Evropska unija poziva vlado Ruande, da pristopi k rimskemu Statutu Mednarodnega kazenskega sodišča;

(d) Evropska unija v zvezi s politiko vaških skupnosti pozdravlja strategijo zmanjševanja revščine kot prednostno nalogo vlade Ruande in preučitev vprašanja prostovoljnega združevanja vaških skupnosti v navedenem okviru;

(e) v zvezi s človekovimi pravicami Evropska unija:

(i) poziva vlado Ruande, da nadaljuje svoje sodelovanje z uradom visokega komisarja ZN za človekove pravice;

(ii) poziva vlado Ruande, da se zavzame in sprejme konkretne ukrepe za zaščito človekovih pravic vseh prebivalcev Ruande, vključno z zagotavljanjem neodvisnega in učinkovitega delovanja Nacionalne komisije za človekove pravice in z omogočanjem dejavnosti organizacij za človekove pravice, ki so navzoče v Ruandi;

(iii) poziva Nacionalno komisijo za človekove pravice, da nadaljuje delo z zadevnimi nevladnimi organizacijami, da okrepi svoje dejavnosti in pospeši izvajanje svojega akcijskega programa, h kateremu Unija daje svoj prispevek;

(f) v zvezi z ekonomskim in družbenim razvojem in sodelovanjem Evropska unija poudarja tesno povezavo med pravilnim izvajanjem strategije za zmanjševanje revščine in neprekinjenimi prizadevanji vlade Ruande v želji prispevati k izpolnitvi cilja vrnitve miru in varnosti na to območje, zlasti v DRK, in utrditi proces sprave in demokratizacije v Ruandi.

Evropska unija pozdravlja umik ruandskih čet iz DRK in ponovno potrjuje prepričanje, da bodo prizadevanja, ki imajo za namen miroljubno rešitev konflikta v DRK, ob podrobni preučitvi s strani pristojnih organov vplivala na povezave v sodelovanju med Evropsko unijo in Ruando;

(g) v zvezi s ponovno vključitvijo oseb, ki so preživele genocid, v ruandsko skupnost, z demobiliziranimi vojaki in vsemi drugimi razseljenimi osebami, Evropska unija spodbuja in podpira prizadevanja vlade Ruande, da olajša ta proces, vključno s sodelovanjem z ustreznimi mednarodnimi organizacijami.

Evropska unija, zlasti v sodelovanju z drugimi mednarodnimi organizacijami, kot je Svetovna banka, še naprej izraža svojo pripravljenost za podporo pri demobilizaciji ruandske armade in načrtu razorožitve demobilizacije, repatriacije in ponovne vključitve za negativne sile (nekdanji FAR in Interahamwe).

Evropska unija je prepričana, da vprašanja razorožitve oboroženih ruandskih skupin v DRK, kakor tudi razorožitve drugih oboroženih skupin, ni mogoče rešiti na silo, temveč na prostovoljni osnovi, z dajanjem spodbud v okviru političnih zavez med zadevnimi državami.

Skladno s tem Unija zahteva, da se države na tem območju vzdržijo dajanja vojaške pomoči tem skupinam. Hkrati pozdravlja programe, ki jih je vlada Ruande oblikovala za ponovno vključitev vračajočih se beguncev v skupnost in poziva vlado Ruande, da še naprej omogoča varen povratek vseh nekdanjih borcev in beguncev, ki niso bili vpleteni v genocid ali v vojne zločine, zlasti kot del operacij razorožitve, demobilizacije, repatriacije in ponovne vključitve v skupnost, kakor to predvidevata sporazuma iz Lusake in Pretorije.

Člen 5

Svet sprejema v vednost, da ima Komisija namen svojo dejavnost usmeriti v doseganje ciljev in prednostnih nalog tega Skupnega stališča, s primernimi ukrepi Skupnosti glede na potrebe.

Člen 6

Evropska unija pri izvajanju tega skupnega stališča tesno sodeluje z Združenimi narodi, Afriško unijo in drugimi zainteresiranimi organizacijami.

Člen 7

Izvajanje tega skupnega stališča se redno spremlja. Revidira se vsakih 12 mesecev.

Člen 8

Skupno stališče 2001/799/SZVP se razveljavi.

Člen 9

To skupno stališče začne veljati z dnem sprejetja.

Člen 10

To skupno stališče se objavi v Uradnem listu.

V Luxembourgu, 21. oktobra 2002

Za Svet

Predsednik

P. S. Møller

[1] UL L 236, 20.9.2000, str. 1.

[2] UL L 303, 20.11.2001, str. 1.

[3] UL L 87, 4.4.1996, str. 1, kakor je bil nazadnje spremenjen s Skupnim ukrepom 2000/347/SZVP (UL L 122, 24.5.2000, str. 6).

[4] UL L 184, 13.7.2002, str. 24.

--------------------------------------------------